stanford-oval/wikipedia huggingface dataset:
יסעורון פסיפי
הערות שוליים

↑  יסעורון פסיפי באתר הרשימה האדומה של IUCN
↑  ערד בן דוד, יסעורון פסיפי Hydrobates monorhis, באתר מרכז הצפרות הישראלי
↑  Jobling, James A. (2010). The Helm Dictionary of Scientific Bird Names. London: Christopher Helm. pp. 196, 259. ISBN 978-1-4081-2501-4.
↑  Beolens, Bo; Watkins, Michael (2003). Whose Bird? Men and Women Commemorated in the Common Names of Birds. London: Christopher Helm. pp. 331–332.
↑  "Taxonomic Updates – IOC World Bird List" (באנגלית אמריקאית). נבדק ב-2021-07-29.
↑  Carles Carboneras, Francesc Jutglar, Eduardo de Juana, Guy M. Kirwan, Swinhoe's Storm-Petrel (Hydrobates monorhis), version 1.1, Birds of the World, 2021 doi: 10.2173/bow.swspet.01.1
1 2 3  Swinhoe's Storm-petrel (Hydrobates monorhis) - BirdLife species factsheet, datazone.birdlife.org
↑  "Recently recategorised species". BirdLife International (2012). נבדק ב-15 ביוני 2012. {{cite web}}:  (עזרה)
ILoo

ה-iLoo כפי שהוצג על ידי MSN UK והופץ על ידי ספקי החדשות.
ה-iLoo (קיצור ל-Internet Loo, בית שימוש אינטרנטי) היה פרויקט מבית מיקרוסופט שהיה אמור לאפשר בתי שימוש ניידים שתומכים באינטרנט אלחוטי. ה-iLoo, שהיה מתוכנן לשמש בפסטיבלי קיץ בריטים, תואר כבית שימוש נייד עם חיבור אינטרנט אלחוטי, מסך פלזמה מתכוונן, מקלדת אלחוטית עמידה למים, מערכת שמיעה היקפית עם שישה ערוצי סטראו ונייר טואלט עליו מוטבעים כתובות אתרי אינטרנט מוכרים. ל-iLoo תוכננו גם מקלדת ומסך נוספים מבחוץ, והיה צורך בשמירה עליהם כדי שלא ייגנבו. הפרויקט היה אמור להיות אחת מהיוזמות המצליחות של MSN בממלכה המאוחדת, שהיו אמורות להציג את האינטרנט במקומות לא רגילים, כמו ברחוב (MSN Street), בפסלי רחוב (MSN Park Bench) ובכיסאות חוף (MSN Deckchair).
הפרויקט הוכרז ב-MSN UK ב-30 באפריל בשנת 2003, והיה מושא לבדיחות רבות לפני שהוכרז כמתיחה על ידי מיקרוסופט ב-12 במאי. ב-13 במאי, הצהרה נוספת של מיקרוסופט טענה שלמרות שהפרויקט לא היה מתיחה, הוא בוטל מכיוון שהוא לא היה מקדם מספיק את המותג של MSN. פרויקט ה-iLoo של מיקרוסופט הוכרז כ"כישלון" ביחסי ציבור ב-Online Journalism Review.
תיאור

ה-iLoo עוצב להיות בית שימוש נייד שתומך באינטרנט אלחוטי, שיאפשר למשתמשים לגלוש באינטרנט בזמן שהם נמצאים בבית השימוש.
מבחינה טכנית, המתקן תוכנן כך שיהיה בו חיבור פס רחב לאינטרנט אלחוטי 802.11b, מקלדת עמידה למים, מסך פלזמה מסתובב המחובר למחשב המריץ חלונות XP, מערכת שמיעה היקפית עם שישה ערוצי סטראו מתחת לכיור, נייר טואלט עליו מוטבעים כתובות אתרי אינטרנט מוכרים ושירותי שאיבה.
מבחוץ, על המתקן היה אמור להיות לוגו של MSN ו"תחנת hotmail" עם מסך פלזמה ומקלדת נוספים, שישמשו את האנשים שממתינים בתור. ליד העמדה היה אמור להיות מוצב שומר, שיוודא שנעשה שימוש ראוי בציוד ושימנע גנבות של המוצרים. ה-iLoo היה אמור להיות מושק ב"כמות גדולה של פסטיבלי קיץ", ותוכנן להיות מושק אך ורק בבריטניה.
שחפית שוניות

| שחפית שוניות |
| --- | --- |
 שחפית שוניות, אבו דאבי, איחוד האמירויות הערביות
מצב שימור
 conservation status: least concern ללא חשש (LC)‏
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: עופות
סדרה:: חופמאים
תת־סדרה:: שחפאיים
משפחה:: שחפיתיים
סוג:: שחפית
מין:: שחפית שוניות
שם מדעי
 Sterna repressa ‏הארטרט, 1916

שַׁחֲפִית שׁוּנִיּוֹת (שם מדעי: Sterna repressa) היא מין של עוף מים ממשפחת השחפיתיים. היא מצויה סביב חופי הים האדום, מסביב לקרן אפריקה ועד קניה, במפרץ הפרסי ולאורך החוף האיראני עד פקיסטן ומערב הודו.
בישראל היא מבקרת קבועה במפרץ אילת, בעיקר בחודשי הקיץ (מאי–אוגוסט), אז נראים לעיתים עשרות פרטים. היא מזדמנת נדירה ביותר לחוף הים התיכון. בקיץ 2015 תועד קינון ראשון בארץ: זוג הטיל ביצה מול חופי אילת, אך ניסיון הקינון הראשון נכשל. מאז היא היו כמה קינונים מוצלחים.
טקסונומיה ואטימולוגיה

השם המדעי של הסוג Sterna מגיע מאנגלית עתיקה מהשמות Stern, Steam או Starn שניתנו למרומית השחורה (מתבסס על “Sterna” שטבע קונרד גסנר ב-1555). שם המין הספציפי repressa מגיע מלטינית מהמילה repressus, "מאופק", "עצור" (מ-reprimere, "לעצור בעד-", "להדחיק").
זהו מין מונוטיפי, כלומר לא הובחנו תת-מינים שונים.
תיאור

מעט קטנה משחפית ים, ומעופה קליל יותר. אורך גופה 32–34 ס"מ, מוטת כנפיה 58–63 ס"מ, ומשקלה 75–140 גרם. בכל הניצויים החלקים העליונים כהים, כולל העל-שת והזנב. המקור ארוך יותר מזה של שחפית ים והרגליים קצרות יותר. לבוגרים חלקים תחתונים בגוון אפור כהה למדי, המנוגד ללחי הלבנבנה, ושפת זרימה כהה בתת-כנף, המזכיר את הדגם של מרומית לבנת-לחי; אך זו קטנה יותר וזנבה קצר מאד. בתנאי תאורה מסוימים שחפית ים עלולה להיראות גם בעלת חלקים תחתונים אפורים, אך הזנב והעל-שת שלה תמיד לבנים. פרטים צעירים דומים מאד לשחפית ים אך לרוב הניצוי שלהם מודגש יותר.
אקולוגיה > תפוצה ובית גידול

שחפית השוניות מצויה בקניה, סומליה, ג'יבוטי, אריתריאה, סודאן, מצרים, ערב הסעודית, תימן, עומאן, איחוד האמירויות הערביות, קטר, בחריין, כווית, עיראק, איראן, פקיסטן והודו. רוב אוכלוסיית המין נודדת, אם כי פרטים ממזרח אפריקה עשויים להישאר שם כל השנה.
המין שוכן בחופים טרופיים ובמקווי מים פנימיים, ונוהג לתור אחר מזון לרוב בטווח של עד 3 ק"מ מהחוף מעל שוניות אלמוגים.
אקולוגיה > קינון

היא מקננת במושבות של 10–200 זוגות. מושבות אלו יכולות להיות מורכבות מערבוב של מגוון מיני שחפיות. הקן שלה הוא שקע רדוד הממוקם על איי סלע, חול, חצץ או אלמוגים, משטחי חול חשופים ואדמה פתוחה דלילה בצמחייה על דיונות חול ומעל סימון גאות המים בחופים.
אקולוגיה > תזונה

תזונתה של שחפית השוניות מורכבת בעיקר מדגים (בגודל קטן (5 ס"מ), בין השאר אדרונים, סרדינים, Alosinae, מליחים, Tenualosa ilisha, ומנהדנים) וחסרי חוליות.
השחפיות עוקבות בדרך-כלל אחר דגים טורפים ויונקים ימיים וצוללות כדי לצוד מתוך להקות הדגים הנדחפות כלפי פני-הים על-ידי הטורפים הגדולים יותר. הן גם מלקטות את הטרף מעל פני המים. כמו-כן, הן גם מחפשות אחר מזון במים רדודים.
סטטוס

למין זה טווח תפוצה נרחב ואוכלוסייה גדולה. למרות שמגמת האוכלוסייה העולמיות מראה סימני ירידה, המין אינו מוגדר כמתקרב לסף פגיעות, ומסווג ברמת סיכון "ללא חשש" על-ידי האיגוד הבינלאומי לשימור הטבע ומשאבי הטבע (IUCN). אוכלוסיית המין נאמדה ב-2006 בכ-600,000 פרטים, מה שמתרגם לכ-400,000 פרטים בוגרים.
מאמינים שאיסוף ביצים גרם לירידה מהירה במספר מושבות קינון, כאשר באוכלוסייה מהאי שידוואר (איראן) תועדה ירידה מכ-300,000 זוגות ב-1972 לפחות מ-30,000 ב-1977. מאמינים שאיסוף הביצים יימשך, אך בקצב מופחת ככל ששוק הביצים מצטמצם. בהודו, המין נמצא בעבר מזוהם ב-PCB ברמות שעלולות להשפיע על התפתחות העוברים.
לקריאה נוספת

נועם וייס, מצילים את אפרוחי שחפית השוניות: שחפית השוניות הנדירה החלה לקנן באזור אילת, והיא צריכה את עזרתנו. כתבות, אתר הצפרות הישראלי, 9 באוגוסט 2019
אילנה קוריאל, המבצע להצלת אפרוחי שחפית השוניות הנדירה, באתר ynet, 11 באוגוסט 2019
הערות שוליים

↑  שחפית שוניות באתר הרשימה האדומה של IUCN
↑  Gill, Frank; Donsker, David, eds. (2019). "Noddies, gulls, terns, auks". World Bird List Version 9.2. International Ornithologists' Union. נבדק ב-24 ביוני 2019. {{cite web}}:  (עזרה)
↑  ד"ר יואב פרלמן, שחפית שוניות, Sterna repressa, באתר מרכז הצפרות הישראלי
↑  James A. Jobling, The Helm dictionary of scientific bird names [electronic resource : from aalge to zusii], London : Christopher Helm, 2010, עמ' 365, 333, ISBN 978-1-4081-3326-2
↑  Michael Gochfeld, Joanna Burger, Guy M. Kirwan, Ernest Garcia, White-cheeked Tern (Sterna repressa), version 1.0, Birds of the World, 2020 doi: 10.2173/bow.whcter1.01
↑  White-cheeked Tern, Sterna repressa, ebird.org
1 2 3  Mahmood Syed Faheem, White-cheeked tern
↑  White-cheeked Tern, Sterna repressa, IUCN
1 2 3  BirdLife International (2019). "Sterna repressa". IUCN Red List of Threatened Species. 2019: e.T22694705A154834019. doi:10.2305/IUCN.UK.2019-3.RLTS.T22694705A154834019.en. Retrieved 12 November 2021.
יסעורון מדיירה

| יסעורון מדיירה |
| --- | --- |
 יסעורון מדיירה מהאי קאואיי
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: עופות
סדרה:: יסעוראים
משפחה:: יסעורוניים
סוג:: יסעורון
מין:: יסעורון מדיירה
שם מדעי
 Hydrobates castro ‏Harcourt, 1851
תחום תפוצה
 מפת התפוצה של יסעורון מדיירה

יַסְעוּרוֹן מדיירה (שם מדעי: Hydrobates castro) הוא מין של עוף ים ממשפחת היסעורוניים, שתפוצתו משתרעת על פני האוקיינוסים השקט והאטלנטי.
בישראל הוא מזדמן נדיר ביותר, עם תצפית בודדת במפרץ אילת ב-6 ביולי 1983.
טקסונומיה ואטימולוגיה

שם הסוג Hydrobates מגיע מיוונית עתיקה, מהמילים hydro "מים", ו-bates "הולך". המקור של שם המין הספציפי castro מעורפל, אבל משערים כי הוא מגיע משיכול אותיות של crasto שזה בתורו היווה אונומטופיה לקולות החיזור של היסעורון, כפי שדייגים מקומיים הגו אותו.
הוא הוגדר בעבר בסוג Oceanodroma לפני שהסוג הזה אוחד עם הסוג Hydrobates.
גילויים אחרונים של אוכלוסייות "עונה קרה" ו"עונה חמה", המשתמשות באותם אתרי קינון בתקופות שונות של השנה, וגם גילויי שונות בקולות ובתקופת חילוף הנוצות, רמזו על כך שלמעשה היו שני מינים נפרדים בתוך הגבולות המובנים בעבר של המין. לאחר ניתוחים גנטיים של אוכלוסיות של mtDNA, אוכלוסיית העונה החמה באיים האזוריים הוכרה כמין נפרד, Hydrobates monteiroi יסעורון מונטיירו (שם לא רשמי (אנ')).
זהו מין מונוטיפי, כלומר לא הובחנו תת-מינים נפרדים.
תיאור

זהו יסעורון באורך 19–21 ס"מ, עם מוטת כנפיים של 43–46 ס"מ, ומשקלו 44–49 גרם. הוא בעיקר שחור חום עם שת לבן נרחב. כנפיים ארוכות, דומה ליסעורון האטלנטי עם זנבו הממוזלג, אבל זנבו של השני ממוזלג עמוק יותר, השת הלבן בעל צורה שונה (בצורת V או משולש), ותעופתו "שחפיתי", ואילו ליסעורון מדיירה יש מעוף יותר "יסעורי".
תפוצה

יסעורון מדיירה מקנן באיים בחלקים החמים יותר של האוקיינוס האטלנטי והשקט. האיים בהם הוא מקנן כוללים את הברלנגאס (ארכיפלג הממוקם כמה עשרות קילומטרים מהיבשת של פורטוגל), האיים האזוריים, מדיירה, האיים הקנריים וסנט הלנה באוקיינוס האטלנטי, ובאוקיינוס השקט שליד מזרח יפן, בקאואיי, הוואי ובאיי הגלאפגוס. בשנת 2018 תועד כי היסעורון החל לקנן גם בהר הגעש מאונה לואה באי הוואי.
התנהגות > קינון

יסעורונים אלה מקננים במושבות הקרובות לים בנקיקי סלע והנקבות מטילות ביצה לבנה אחת בכל מחזור קינון. מחוץ לעונת הקינון הוא מבלה את מרבית זמנו בים הפתוח. הוא פעיל לילה באתרי הקינון כדי להימנע מטריפה בידי שחפים ועופות דורסים, ואף ימנע מלנחות בלילות בהירים לאור ירח מלא. כמו רוב בני משפחתו, יכולת ההליכה שלו מוגבלת לדשדוש קצר למאורה.
התנהגות > תזונה

היסעורון ניזון באמצעות ליקוט פריטי מזון (חסרי חוליות, חולייתנים קטנים ולפעמים נבלות) מפני המים.
שימור

למין זה תפוצה נרחבת ואוכלוסייה גדולה, ועל אף שהוערכה מגמת ירידה באוכלוסייה היא לא נחשבת לחזקה מספיק כדי להעלות את רמת הסיכון שלו; והוא מוגדר במצב שימור של "ללא חשש".
בשנת 2004 נערך אומדן לאוכלוסייה העולמית של המין שהעריך אותה בכ-150,000 פרטים.
הערות שוליים

↑  ערד בן דוד, יסעורון מדירה, Oceanodroma castro, באתר מרכז הצפרות הישראלי
↑  Jobling, James A. (2010). The Helm Dictionary of Scientific Bird Names. London: Christopher Helm. pp. 196, 259. ISBN 978-1-4081-2501-4.
1 2  Band-rumped Storm-Petrel, Hydrobates castro, (Harcourt, 1851), birds of the world
↑  "Taxonomic Updates – IOC World Bird List" (באנגלית אמריקאית). נבדק ב-2021-07-29.
↑  תבנית:Cite iucn
↑  "Band-rumped Storm-petrel Nests Found on Mauna Loa - Island Conservation". Island Conservation (באנגלית אמריקאית). 2018-01-04. נבדק ב-2018-01-12.
1 2  Band-rumped Storm-petrel (Hydrobates castro) - BirdLife species factsheet, datazone.birdlife.org
יסעורון מדיירה במגדיר קרוסלי
ביצה של יסעורון מדיירה, אוסף מוזיאון טולוז
IronPython

| --- | --- |

 תאריך השקה:  5 בספטמבר 2006 
 מתכנן:  Jim Hugunin
 מפתח:  Dino Viehland
 גרסה אחרונה:  3.4.2 (20 בדצמבר 2024) 
 מימושים:  C Sharp
 רישיון:  אפאצ'י 2.0
 ironpython.net
 
IronPython היא יישום של שפת התכנות python המיועד לטכנולוגיית NET. ומונו. הפרויקט נוצר ונתמך על ידי ג'ים הוגונין עד שפורסם רשמית בספטמבר 2006. לאחר מכן הוא נתמך על ידי צוות פיתוח של מיקרוסופט, עד לגרסת 2.7 בטא. מיקרוסופט זנחה את התמיכה בפרויקט (ובפרויקט המקביל שלו IronRuby) בשנת 2010 ואז עבר הוגונין לעבוד בחברת גוגל. בדצמבר 2008 יצאה לאור גרסת IronPython 2.0.
לאחר הפסקת התמיכה של מיקרוסופט, לקחה על עצמה את התמיכה קבוצת מפתחים ממיקרוסופט בהתנדבות, תחת CodePlex.
התוכנה חינמית, קוד פתוח וניתנת למימוש תחת ויז'ואל סטודיו.
שחף חום-ראש

| שחף חום-ראש |
| --- | --- |
 שחף חום-ראש בוגר בלבוש קיץ, בחוף ליד בנגקוק, תאילנד  שחף חום-ראש בוגר בלבוש חורף
מצב שימור
 conservation status: least concern ללא חשש (LC)‏
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: עופות
סדרה:: חופמאים
תת־סדרה:: שחפאיים
משפחה:: שחפיים
סוג:: כרויקוצפלוס
מין:: שחף חום-ראש
שם מדעי
 Chroicocephalus brunnicephalus ‏Jerdon, 1840

שַׁחַף חוּם-רֹאשׁ (שם מדעי: Chroicocephalus brunnicephalus) הוא מין של שחף המתרבה ברמות הגבוהות של מרכז אסיה מטג'יקיסטן ועד אורדוס שבמונגוליה. הוא נודד, חורף בחופים ובאגמים הפנים יבשתיים הגדולים של תת-היבשת ההודית.
בישראל הוא מזדמן נדיר ביותר, עם תצפית אחת בלבד עד היום, באילת ב-1982 (זוהי היחידה במערב הפליארקטי).
טקסונומיה ואטימולוגיה

בדומה למקרה של מיני שחפים אחרים, הוא הוצב באופן מסורתי בסוג שחף, אך כיום הוא מסווג לרוב בסוג נפרד, כרויקוצפלוס (Chroicocephalus). השם המדעי מגיע מיוונית עתיקה. שם הסוג Chroicocephalus הוא הלחם של המילים khroizo, "לצבוע", ו-kephale, "ראש"; ושם המין הספציפי brunnicephalus מלטינית, מהמילים brunneus "חום"; ו-ceps - "הראש" (caput - ראש).
זהו מין מונוטיפי, כלומר לא הובחנו תת-מינים שונים.
תיאור

השחף חום-הראש גדול במעט משחף אגמים, אורכו 41–43 ס"מ, ומוטת כנפיו 105–115 ס"מ. לבוגר בלבוש קיץ יש ראש חום בהיר בגוון של שוקולד חלב, בהיר יותר מזה של שחף אגמים, והולך ומתבהר לקראת המקור. עיני הכפתורים החיוורות שלו מעניקות לו מראה "מפחיד" במקצת. הגוף אפור בהיר והמקור ורגליים אדומים. בקצות השחורים של אברות התעופה יש נקודות לבנות בולטות. התת-כנף אפורה עם אברות שחורות. הצבע החום בראש אובד בחורף, ורק כתם אוזניים כהה ועקבות קלושים של המסכה הכהה.
לוקח לו שנתיים להגיע לבגרות. לצעירים בשנה הראשונה יש רצועה שחורה בקצה הזנב, אזורים כהים יותר בכנפיים, ובקיץ, הצבע החום בראש פחות הומוגני.
בכל הניצויים עשוי לבלבל עם שחף אגמים הקטן יותר, אך העיניים חיוורות והצבע השחור נרחב יותר על אברות התעופה.
.
אקולוגיה > תפוצה

תפוצת הקינון שלו משתרעת מההרים של דרום-מרכז אסיה מטורקסטן במערב, דרום מערב גאנסו (סין) במזרח, והפמירים וטיבט בדרום. הוא חורף בחופי הודו, בצפון סרי לנקה ובדרום-מזרח אסיה, ובאופן מצומצם יותר במערב הודו עד לחצי-האי ערב.
אקולוגיה > בית גידול

מין זה מתרבה באיים באגמים גדולים וקרים בגובה רב עם מליחות משתנה או בביצות שכנות, ופוקד חופים ונהרות מחוץ לעונת הקינון שמתחילה במאי. הוא מקים מושבות קינון החל מ-50 זוגות ועד כמה אלפים ומקנן על הקרקע. הוא אינו מין פלגי, והוא נצפה לעיתים רחוקות בים הפתוח הרחק מהחופים. זהו מין רועש, במיוחד במושבות.
אקולוגיה > תזונה

זהו מזין נועז ואופורטוניסטי, שיאכל בעיירות או ילקט חסרי חוליות בשדות חרושים בהנאה שווה. הוא ניזון מדגים, שרימפס ופסולת בעונת החורף, ויש לו תזונה נרחבת הכוללת מכרסמים, ביוב, שאריות אשפה, שבלולים ותולעי אדמה בעונת הקינון.
סטטוס

למין זה טווח תפוצה נרחב, מגמות אוכלוסייה יציבות, ואוכלוסייה עולמית גדולה. בשל כך המין אינו מוגדר כמתקרב לסף פגיעות, ומסווג ברמת סיכון "ללא חשש" על-ידי האיגוד הבינלאומי לשימור הטבע ומשאבי הטבע (IUCN). גודל האוכלוסייה העולמית הוערך על-ידי הארגון Wetlands International בכ-100,000–200,000 פרטים.
גלריה

בוגר בלבוש קיץ. לוקונג, לדאק, הודו
בלבוש חורף אוכל דג. נבי מומבאי, הודו
עם שחף אגמים בלבוש חורף (שני משמאל), להשוואה. צ'אנדיגאר, הודו
צעיר בחורף ראשון, בנגלור, הודו
בוגר (למטה משמאל) עף לצד צעיר בחורף שני. בנגלור, הודו
ממריא, בוגר בלבוש חורף.
לקריאה נוספת

Birds of India מאת גרימט, אינסקיפ ואינסקיפ,מסת"ב 0-691-04910-6
הערות שוליים

↑  שחף חום-ראש באתר הרשימה האדומה של IUCN
1 2  ד"ר יואב פרלמן, שחף חום-ראש, Chroicocephalus brunnicephalus, באתר הצפרות הישראלי
↑  J.-M. Pons, A. Hassanin, P.-A. Crochet, Phylogenetic relationships within the Laridae (Charadriiformes: Aves) inferred from mitochondrial markers, Molecular Phylogenetics and Evolution 37(3), January 2006, עמ' 686-99 doi: 10.1016/j.ympev.2005.05.011
↑  Jobling, James A (2010). The Helm Dictionary of Scientific Bird Names. London: Christopher Helm. p. 79. ISBN 978-1-4081-2501-4.
↑  Brown-headed Gull, Chroicocephalus brunnicephalus, Birds of the World
↑  Brown-headed Gull, Chroicocephalus brunnicephalus, ebird.org
1 2 3 4  Brown-headed Gull (Larus brunnicephalus) - BirdLife species factsheet, datazone.birdlife.org
שחף חום-ראש בלבוש קיץ (משמאל) ולידו שחף אגמים בלבוש חורף. גוג'ראט, הודו
בוגר בלבוש חורף בתעופה. בנגקוק, תאילנד
על בול מטג'יקיסטן
קרב בוסוורת'

קרב בוסוורת' (באנגלית: The Battle of Bosworth או Battle of Bosworth Field) היה קרב מכריע שהתרחש ב-22 באוגוסט 1485, במסגרת מלחמות השושנים. בקרב זה הצליח צבא בית לנקסטר בראשות הנרי השביעי מבית טיודור להביס את צבא בית יורק בראשות ריצ'רד השלישי, מלך אנגליה, ובכך הסתיים שלטונה של שושלת פלנטג'נט על ענפיה השונים באנגליה והחל שלטונה של שושלת טיודור. הקרב מתואר גם במחזהו של ויליאם שייקספיר "ריצ'רד השלישי", ומפורסמת במיוחד קריאתו הנואשת של המלך ריצ'רד השלישי: "סוס! סוס! מלכותי בעד סוס!". הקרב סיים למעשה את מלחמות השושנים, אף על פי שהיו קרבות קטנים נוספים אחריו, שבהם ניסו אנשי בית יורק לטעון לכתר המלוכה. הקרב האחרון במלחמה היה קרב סטוק.
הצדדים הלוחמים > בית יורק

בקרב ברנט, שנערך באפריל 1471, נלחם ריצ'רד, אז בן 18 בסך הכל, לצד אחיו המלך אדוארד הרביעי, כשהוא מפקד על האגף הימני במתקפה. למרות ערפל כבד ששרר באותו יום, לחם ריצ'רד היטב והצליח להחזיק בעמדותיו. הוא הוכיח עצמו כמפקד מוכשר ואמין והרשים את אחיו אדוארד. למרות תיאורו של שייקספיר את ריצ'רד כ"איש מזימות", הוא לא היה חשדן ביותר ונתן אמון כמעט עיוור במפקדיו ובתומכיו, מה שמאוחר יותר התברר כאסון בשדה בוסוורת'.
גיוס צבא בתקופה הפיאודלית היה עניין יקר. המלך היה יכול לגייס מיליציות מקומיות מהמחוזות (Shires) של הממלכה, כשכל מחוז נדרש לספק מספר מסוים של גברים בגילאים 16 עד 60. אך צבא חזק ומנוסה גויס מתומכיו של המלך ומהאצילים. כדי לזכות בתמיכתם ובנאמנותם של האצילים, המלך שלם סכומי כסף ניכרים כדי שאלה יעמידו לרשותו את חייליהם וילחמו לצידו. אחד מתומכיו החזקים ביותר של ריצ'רד היה ג'ון הווארד, דוכס נורפוק, שהיה לוחם מוכשר שהשתתף במלחמה כנגד הצרפתים. בשנת 1467 התמנה הווארד לחבר בית הלורדים והוכיח עצמו כמשרת נאמן של המלך אדוארד הרביעי. כשאדוארד נפטר, העביר הווארד מיד את נאמנותו למלך החדש ריצ'רד, שבתמורה לכך מינה אותו לדוכס נורפוק ונתן לו שליטה צבאית במזרח אנגליה.
תומך נוסף של ריצ'רד, אם כי לא נאמן באותה מידה היה הנרי פרסי, רוזן נורת'מברלנד, שמשפחתו, בית פרסי, שלטה בצפון אנגליה מהמאה ה-14. במלחמת השושנים תמכה משפחתו בבית לנקסטר, ולאחר מפלתם בקרב טאוטון בשנת 1461, הם איבדו את השליטה בנורת'מברלנד, שהועברה לבית נוויל (יריביהם של בית פרסי). עשר שנים לאחר מכן השיב אדוארד הרביעי למשפחת פרסי את נורת'מברלנד, ואלה הפכו לתומכי בית יורק. בשנים הבאות הוכיח הנרי פרסי את נאמנותו ויכולותיו כחייל במלחמות כנגד הסקוטים והצרפתים, אולם ב-1484 ייסד ריצ'רד את המועצה הצפונית, ועל אף שלהנרי ניתן תפקיד מוביל במועצה, הוא הרגיש ששאיפותיו להתקדם תחת ריצ'רד נופצו.
הצדדים הלוחמים > בית לנקסטר

בניגוד לריצ'רד, להנרי לא היה כל ניסיון צבאי והוא מעולם לא השתתף בקרב. לפי הכרוניקה של אדוארד הול, כונה הנרי בידי ריצ'רד: "נער ולשי חלש, אדם ללא אומץ לב וניסיון במלחמה...". אכן, הנרי התעניין יותר בעניינים ניהולים ורפורמות כלכליות מאשר במלחמה. כצבא מורדים, לא היה הנרי מסוגל לגייס לוחמים רבים. כ-300 עד 500 מחייליו היו אנגלים גולים שברחו יחד עמו לצרפת. ככל הנראה גם שכירי חרב סקוטים ווולשים הצטרפו להנרי, אך מרבית צבאו הורכב מכ-1,500 חיילים צרפתים תחת פיקודו של פיליברט דה שאנדי שסיפק המלך שארל השמיני.
המפקד החשוב ביותר בצבאו של הנרי היה ג'ון דה ורה, רוזן אוקספורד, שהיה לוחם ומפקד מנוסה. בקרב ברנט בשנת 1471 פיקד דה ורה על אגף שמאל של הלנקסטרים והצליח להביס את היורקים, אך בסופו של דבר נסוג לצרפת. דה ורה המשיך בפשיטות כנגד היורקים ובשנת 1473 נשבה בידי אויביו. אחת עשרה שנים מאוחר יותר הצליח לברוח, והצטרף למחנהו של הנרי בצרפת. הוא היה האציל החשוב ביותר שתמך בהנרי, ונוכחותו העלתה את המורל ואת היוקרה של הלנקסטרים.
הצדדים הלוחמים > בית סטנלי

משפחת סטנלי החזקה תמכה בדרך כלל בלנקסטרים במלחמות השושנים. לורד תומאס סטנלי, האח הבכור במשפחה, היה ידוע בתמרוניו הפוליטיים ובכך שנמנע מבחירת צד בו יתמוך בקרב עד אשר היה ברור מי יצא מנצח, ועל כך זכה לאהבה מצד חייליו, שהרגישו כי הוא לא מקריב אותם לחינם. בשנת 1472 נשא תומאס סטנלי לאישה את ליידי מרגרט בופור, ובכך הפך לאביו החורג של הנרי טיודור. ריצ'רד שחשש שמא סטנלי יצטרף ללנקסטרים, לקח את לורד סטריינג', בנו של תומאס, כבן ערובה.
הפלישה של הנרי לאנגליה

הנרי וחייליו הפליגו מהרפלור שבצרפת ב-1 באוגוסט 1485. ספינותיו חצו את התעלה האנגלית ללא תקלות והתקדמו לעבר דרום ווילס. ב-7 באוגוסט הם הגיעו לחופי פמברוקשייר, ונחתו בעיירה מילפורד הייבן. למחרת נע הנרי צפונה להוורפורדווסט. ג'ספר טיודור, דודו של הנרי שהצטרף לפלישה, היה רוזן פמברוק, והשפעתו עזרה לגייס מספר קטן של חיילים. הנרי גם הצליח לפתות את האציל הוולשי ובעל האדמות ריס אפ תומאס, שערק למחנהו של הנרי ביחד עם אנשיו בתמורה להבטחה למנותו כלורד ויילס. קצינו של ריצ'רד בדרום ויילס, סר וולטר הרברט, התקדם עם כוחותיו במזרח במטרה לעצור את הנרי, אך הוא נכשל לאחר ששניים מקציניו הבכירים ערקו יחד עם אנשיהם.
אף על פי שהחזיק בתואר נסיך ויילס, עדיין לא ידע הנרי כמה נאמנים יהיו ריס והחיילים הוולשים שהצטרפו למאבקו. ריס ואנשיו התקדמו בנתיב נפרד בפנים הארץ, ואילו הנרי התקדם צפונה לאורך חופה של ויילס במטרה להיפגש עם משפחת סטנלי ולזכות בתמיכתם הצבאית, אולם אביו החורג של הנרי נמנע מלהבטיח את תמיכתו. לבסוף נפגשו צבאו של הנרי ושל ריס בקרבת העיר ניוטאון.
ריצ'רד שהה בנוטינגהאם והיה עסוק בציד ביער שרווד, כשב-11 באוגוסט דיווח לו אחד ממרגליו מפמברוק על הפלישה. בתחילה המלך האמין כי הפלישה תיעצר על ידי חייליו בוויילס, אך משראה כי ריס אפ תומאס וחיילים נוספים ערקו וכי הנרי נכנס לעיר שרוסברי, החל לאסוף את צבאו. דוכס נורפוק קיבל פקודה להניע את חייליו לעבר נקודת המפגש בעיר לסטר, וכך גם רוזן נורת'מברלנד שהגיע מהצפון.
הנרי נכנס לעיר שרוסברי ב-15 או 16 באוגוסט, ועל אף שלונדון הייתה מטרתו, הוא התקדם מזרחה כדי לאסוף עוד תומכים לצבאו, ביניהם האציל גילברט טלבוט שהצטרף אליו יחד עם 500 מחייליו. הוא נפגש פעמיים עם אחיו הצעיר של תומאס סטנלי, סר ויליאם סטנלי בליצ'פילד ולאחר מכן באטרסטון, אך סר ויליאם עדיין לא נתן את הבטחתו להנרי כי הוא ואחיו ילחמו לצידו. ב-21 באוגוסט הנרי חנה עם צבאו בוויט מור.
ריצ'רד הגיע ללסטר ב-20 באוגוסט, יחד עם דוכס נורפוק, כשרוזן נות'מברלנד מגיע למחרת. משם הוא המשיך מערבה כדי לחסום את דרכו של הנרי ללונדון, כשהוא חולף על העיירה סוטון צ'יניי, ובהגיעו לגבעת אמביון היל החנה שם את צבאו. בלילה שלפני הקרב לא הצליח ריצ'רד לישון היטב, כשהוא סובל מסיוטים של שדים הרודפים אותו. לפי ה-"Croyland Chronicle", מבע פניו של ריצ'רד בבוקר הקרב היה "חיוור וזועם מבדרך כלל".
הקרב

הצבא המלכותי של ריצ'רד, שמנה כ-10,000 חיילים, התייצב על גבעת אמביון היל, ונחלק לשלוש קבוצות: באגף ימין, על שיפולי הגבעה עמד דוכס נורפוק עם כ-1,200 קשתים, כמה מאות נושאי רומח וארטילריה. במרכז היה ריצ'רד עם לפחות כ-3,000 חיילים, כשנורת'מברלנד, עם בין 3,000 ל-4,000 חיילים, רובם פרשים, עמד משמאלו.
הנרי, עם 5,000 חייליו, התקדם לעבר צבאו הגדול יותר של ריצ'רד. מאחר שהוא חסר כל ניסיון וידע צבאי, הפקיד הנרי את מרבית צבאו, כ-4,500 חיילים תחת פיקודו של דוכס אוקספורד המנוסה, ונסוג אחורנית יחד עם שומרי ראשו. מימין לצבאו של הנרי, בשיפולי גבעה ליד דדלינגטון עמדו סר ויליאם ולורד תומאס סטנלי, יחד עם כ-6,000 חיילים. הנרי, שקיווה לגייסם לצידו עוד לפני תחילת הקרב שלח מסר ללורד תומאס סטנלי, בו הוא מבקש ממנו להילחם לצידו. הסטנלים השיבו בצורה מעורפלת שהם יבואו לעזרתו רק לאחר שהנרי יארגן את צבאו ויתחיל בקרב. משראה ריצ'רד שהסטנלים מפנים את צבאם לכיוונו במקום להילחם בזה של הנרי, הוא נתקף זעם והוציא פקודה לערוף את ראשו של לורד סטריינג', בנו של תומאס סטנלי. אולם יועציו של ריצ'רד דחקו בו לדחות את ההוצאה להורג עד לאחר תום הקרב. ההוצאה להורג מעולם לא מומשה; חייו של סטריינג' ניצלו.
אוקספורד וחייליו התקדמו תחת מטר של אש תותחים, כשמימינם הייתה ביצה טובענית. ריצ'רד נתן לנורפוק הוראה לתקוף ברגע שחייליו של אוקספורד יעברו את הביצה. מטר של חיצים נחת על שני הצדדים. חייליו של נורפוק הסתערו במורד הגבעה על חייליו של אוקספורד, והחל קרב פנים אל פנים עם גרזנים, אלות וחרבות. פרשים לנקסטרים תחת פיקודו של גילברט טלבוט הלמו קשות ברגלים של נורפוק. מבחינתו של ריצ'רד לא התפתח הקרב לטובתו. לא רק שאוקספורד איננו נסוג אלא אף נלחם היטב, ונראה כי חייליו של נורפוק עומדים להישבר. הוא הורה לנורת'מברלנד להיכנס לקרב, אך זה לא הזיז את צבאו, ככל הנראה מחוסר נאמנות למלך.
הנרי רכב לעברו של תומאס סטנלי, בניסיון לשכנע אותו אישית להצטרף לקרב ולעזור לאוקספורד. ריצ'רד ראה זאת והגיע להחלטה שתתברר כהרת גורל. הוא רכב יחד עם כ-800 מחייליו במורד הגבעה היישר לתוך שורותיו של הנרי במטרה להורגו. בעשותו כך האמין שיוכל להכריע את הקרב במהירות. ריצ'רד הרג את נושא הדגל של הנרי, והתקדם לעברו של הטוען לכתר שמצידו הפגין אומץ לב והחזיק בעמדתו. שומרי ראשו של הנרי, שהופתעו מאומץ לבו של מפקדם, מנעו מריצ'רד את הגישה אליו. נושא הדגל של ריצ'רד הופל מסוסו ואיבד את שתי רגליו, אך המשיך לאחוז בגבורה בדגל. ויליאם סטנלי שצפה מהצד במתרחש החליט סוף סוף להיכנס לקרב, והסתער על חייליו של ריצ'רד. נחותים מבחינה מספרית ועומדים בפני תבוסה, נסוגו המלך וחייליו לעבר הביצה. סוסו של ריצ'רד נתקע בחול הטובעני והוא המשיך להילחם ברגל, כשלבסוף הכניע אותו חייל ולשי והרגו. כל כותבי הכרוניקות מסכימים כי ריצ'רד לחם באומץ לב אפילו כשעמד בפני תבוסה. עם מות המלך, הובס צבאו במהרה וחייליו ברחו משדה הקרב. נורת'מברלנד עזב את שדה הקרב עם חייליו מבלי שנלחם, ואילו נורפוק נהרג.